**ΚΕΙΜΕΝΑ ΑΥΤΕΝΕΡΓΕΙΑΣ 6ης ΘΕΜΑΤΙΚΗΣ ΕΝΟΤΗΤΑΣ**

**[Ξενοφών] Ἀθηναίων πολιτεία 1, 1-2**

[1] Όσο για το πολίτευμα των Αθηναίων δεν τους επαινώ που διάλεξαν τέτοιου είδους πολίτευμα, και τούτο για τον εξής λόγο, ότι διαλέγοντάς το θεώρησαν ότι οι κατώτεροι ενεργούν πιο σωστά από τους άξιους. Γι᾽ αυτόν τον λόγο, λοιπόν, δεν τους επαινώ. Αλλά αφού έκαναν την επιλογή τους αυτήν θα ιστορήσω πώς προστατεύουν αποτελεσματικά το πολίτευμά τους και πώς χειρίζονται καλά τα άλλα ζητήματά τους, πράγμα για το οποίο φαίνονται στους άλλους Έλληνες αξιοκατάκριτοι.

[2] Πρώτα θα πω τα εξής. Ότι στην Αθήνα είναι δίκαιο οι φτωχοί και ο λαός να έχουν περισσότερη εξουσία από τους ευπατρίδες και τους πλουσίους, και τούτο επειδή ο λαός είναι εκείνος που επανδρώνει τον στόλο και εξασφαλίζει στην πολιτεία τη δύναμή της. Οι κυβερνήτες, οι κελευστές, οι πεντηκόνταρχοι, οι αξιωματικοί της πλώρης καθώς και οι ναυπηγοί είναι εκείνοι που δίνουν στην πολιτεία την δύναμή της πολύ περισσότερο από τους οπλίτες, τους ευπατρίδες και τους αξιόλογους πολίτες. Αφού, λοιπόν, έτσι έχουν τα πράγματα, δίκαιο είναι να μπορούν, όλοι, να παίρνουν ένα λειτούργημα είτε με κλήρο είτε με εκλογή, και να μπορεί, όποιος από τους πολίτες θέλει, να πάρει τον λόγο στην εκκλησία του δήμου.

(Μετάφραση Άγγελου Βλάχου από την Πύλη για την Ελληνική γλώσσα: <https://www.greek-language.gr/digitalResources/ancient_greek/anthology/literature/browse.html?text_id=234>)

**Λεξιλογικές παρατηρήσεις**

**κελευστής**: κατηύθυνε τους κωπηλάτες δίνοντάς τους τον ρυθμό.

**πεντηκόνταρχος**: διοικητής 50 ανδρών που υπηρετούσε υπό τις διαταγές του τριηράρχου.

**πρῳρᾶτης** / πρῳρεύς: αξιωματικός που διευθύνει πάνω στην πρύμνη

**εὖ /καλῶς ή κακῶς πράττω**: βρίσκομαι ή διάκειμαι σε καλή ή άσχημη κατάσταση

**μέτεστί μοί τινος:** (απρόσ.) έχω μερίδιο ή αξίωση για ένα πράγμα

**ἔξεστι**: (απαρ. *ἐξεῖναι* · απρός.) επιτρέπεται, είναι στην εξουσία, ευχέρεια κάποιου, είναι δυνατό.

**Δημοσθένης, Κατ' Αριστογείτονος Α΄, 32-34**

Ποια ανεπανόρθωτη και φοβερή πράξη θα διστάσει να κάνει αυτός, Αθηναίοι, ένας άνθρωπος ελεεινός και γεμάτος από πατρογονική έχθρα προς τη δημοκρατία; Ποιος άλλος θα καταργούσε το πολίτευμα, αν αποκτούσε τη δύναμη; Εύχομαι να μην συμβεί κάτι τέτοιο. Δεν βλέπετε ότι η φύση του και συμπεριφορά του δεν διέπεται από καμιά λογική και σεβασμό, αλλά καθοδηγείται από την παράνοια, για να μην πω ότι συνολικά η συμπεριφορά του είναι παρανοϊκή; Και η παράνοια είναι, αφενός, το μεγαλύτερο κακό για αυτόν που την έχει, αφετέρου κάτι φοβερό και δύσκολο για όλους και ανυπόφορο για την πόλη. Γιατί ο παρανοϊκός εγκαταλείπει παντελώς τον εαυτό του και τη σωτηρία που του προσφέρει η λογική, και, αν σωθεί, θα σωθεί από κάτι απροσδόκητο και παράλογο. Ποιος συνετός, λοιπόν, θα συνέδεε τον εαυτό του ή το όφελος της πατρίδας με αυτήν; Ποιος δεν θα απομακρυνόταν όσο μπορούσε, και δεν θα έδιωχνε μακριά όποιον την είχε, ώστε να μην σχετιστεί με αυτήν ακόμη και χωρίς τη θέλησή του; Όσοι, Αθηναίοι, σκέφτονται το καλό της πατρίδας πρέπει να επιδιώκουν να συναναστρέφονται με κάποιον που διαθέτει όχι παράνοια, αλλά σκέψη και γερό μυαλό και πολλή προνοητικότητα. Γιατί αυτά οδηγούν όλους τους ανθρώπους στην ευτυχία, ενώ εκείνη εκεί όπου αυτός πρέπει να καταλήξει.

(Μετάφραση Α. Τυφλόπουλος, Πηγή: <https://www.greek-language.gr/greekLang/ancient_greek/tools/corpora/anthology/content.html?t=70&m=1>)